Diari Oficial de la Generalitat Valenciana


Sumari del DOGV 9912, del 09-08-2024 (2024/8381)

RESOLUCIÓ d’1 d’agost de 2024, de la Vicepresidència i Conselleria de Servicis Socials, Igualtat i Vivenda, per la qual s’efectua la convocatòria per a l’any 2024, per a la concessió de subvencions dirigides a finançar projectes de cooperació al desenvolupament per a la promoció d’aliances estratègiques amb països estructuralment empobrits.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9912

Data del DOGV
:   09-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8381

CVE
:   EZEH-Q-7421-8576

Data del document
:   01-08-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * ajuda pública
    * ajuda al desenvolupament

En l’Orde 5/2024, de 27 de juny, de 2024, de la Vicepresidència Segona i Conselleria de Serveis Socials, Igualtat i Habitatge (DOGV núm. 9882, 01/07/2024) s’aproven les bases reguladores per a la concessió de subvencions dirigides a finançar projectes de cooperació al desenvolupament per a la promoció d’aliances estratègiques amb països estructuralment empobrits.

Vist l’informe de 4 de juliol de 2024, de la Direcció General d’Inclusió i Cooperació al Desenvolupament, mitjançant el qual es justifica la necessitat d’aplicar un tràmit d’urgència segons el que es disposa en l’article 33 de la Llei 39/2015, d’1 d’octubre, del procediment administratiu comú de les administracions públiques.

De conformitat amb el que disposa el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, resolc:

*Primer. Objecte*

Convocar les subvencions, en règim de concurrència competitiva i amb càrrec al pressupost de la Generalitat de l’exercici 2024 per al finançament de gastos corrents i d’inversió, de projectes de cooperació al desenvolupament per a la promoció d’aliances estratègiques amb països estructuralment empobrits.

*Segon. Bases reguladores de la convocatòria i tramitació*

1. Les bases per les quals es regix esta convocatòria són les contingudes en l’Orde 5/2024, de 27 de juny, de 2024, de la Vicepresidència Segona i Conselleria de Serveis Socials, Igualtat i Habitatge, per la qual s’establixen les bases reguladores i el procediment de concessió de subvencions per a finançar projectes de cooperació al desenvolupament per a la promoció d’aliances estratègiques amb països estructuralment empobrits (DOGV núm. 9882, d’1 de juliol de 2024), d’ara en avant, orde de bases.

2. S’acorda aplicar a esta convocatòria la tramitació d’urgència, segons s’establix en l’article 33 de la Llei 39/2015, d’1 d’octubre, del procediment administratiu comú de les administracions públiques (d’ara en avant LPAC), per la qual cosa es reduiran a la mitat els terminis establits per al procediment ordinari, excepte els aspectes relatius a la presentació de sol·licituds i recursos.

3. En el que no preveja esta norma, les subvencions se sotmetran a la normativa bàsica de la Llei 38/2003, general de subvencions (d’ara en avant, LGS) i la seua normativa de desplegament, i al que establix la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions. Així mateix, caldrà ajustar-se al que disposa la legislació autonòmica en matèria de cooperació al desenvolupament.

*Tercer. Finançament*

1. La quantia global màxima d'esta subvenció és de 8.000.000 euros, que es finançarà amb càrrec a les següents línies de subvenció, en el Pressupost de la Generalitat per a l'any 2024:

a) Línia F776754226: convocatòria per a la promoció de consorcis de cooperació internacional al desenvolupament per a l’impuls de sectors estratègics valencians en exterior, dotada amb un import màxim de 6.000.000 euros, en el capítol IV, per al finançament de gastos corrents, en l’aplicació pressupostària E8298.6746.GL26874.593Y65.97821

b) Línia L441786188: Convocatòria per a la promoció de consorcis de cooperació internacional al desenvolupament per a l’impuls de sectors estratègics valencians en exterior, dotada amb un import màxim de 2.000.000 euros, en el capítol VII, per al finançament de gastos de capital, en l’aplicació pressupostària O0161.8536.GO21425.093A18.82037

2. Així mateix, en esta convocatòria es fixa una quantia addicional màxima de 2.000.000 d’euros, i la seua aplicació a la concessió de les subvencions regulades en esta no requerirà una nova convocatòria. L’efectivitat de la quantia addicional màxima queda condicionada a la declaració de disponibilitat de crèdit i, si és procedent, amb l’aprovació prèvia de la modificació pressupostària procedent en un moment anterior a la resolució de la concessió de la subvenció. Tot això, de conformitat amb el que preveu l’article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, i els articles 56 i 58, apartat 2, lletra a, punt quart, de l’RLGS.

3. De conformitat amb l’article 11.6 del Decret 77/2019 esmentat, esta convocatòria preveu que davant d’eventuals augments sobrevinguts en el crèdit disponible possibiliten una resolució complementària de la concessió de la subvenció que incloga sol·licituds que, fins i tot complint tots els requisits, no hagen sigut beneficiàries per esgotament d’este.

4. Estes subvencions en règim de concurrència competitiva, instrumentades a través de la present convocatòria, segons el que preveu l’article 164.a de la Llei 1/2015, de 6 de febrer, d’hisenda pública, del sector públic instrumental i de subvencions, i en l’article 8.1 de la Llei 38/2003, de 17 de novembre, general de subvencions, estan incloses en el [Pla estratègic de subvencions per al període 2024-2026](https://inclusio.gva.es/documents/610460/108861652/Plan+Estrat%C3%A9gico+Subvenciones+2024-2026.pdf/e1f02c12-2470-0093-eedb-769e2c78cbec?t=6179257202141).

5. El Pla director de cooperació vigent es pot consultar en: [V PLA DIRECTOR](https://cooperaciovalenciana.gva.es/documents/398603644/701273953/V+Pla+Director+de+la+Cooperacio+Valenciana+al+desenvolupament+VAL_digital+%281%29.pdf/fae217c7-6f87-4dc4-abc3-8acf8b5738d3)

*Quart. Actuacions subvencionables*

1. D’acord amb l’article 8 de l’orde de bases són actuacions subvencionables:

a) Actuacions de cooperació econòmica que propicien l’emprenedoria social per a generar noves activitats productives, crear ocupació i contribuir a la reducció de la pobresa i la cohesió social mitjançant l’enfortiment del teixit econòmic i productiu local.

b) Actuacions de cooperació tècnica que preveuen associacions a llarg termini amb el personal professional i la població beneficiària dels països socis, per a la qualificació, l’aprenentatge, l’acompanyament o la formació contínua d’estos.

S’entén per actuacions de cooperació tècnica aquelles accions de transferència de coneixement i assistència tecnològica destinades a millorar la capacitació per a l’ús i desenrotllament de processos tècnics operatius i organitzacionals en sectors públics o privats.

c) Actuacions d’investigació per al desenrotllament dirigides a la generació de coneixement per a la busca de solucions innovadores i transformadores del territori amb un enfocament en el desenrotllament humà sostenible.

2. Les actuacions que es finançaran hauran d’escometre un o diversos dels següents àmbits d’intervenció:

a) Dret a l’alimentació: desenrotllament de les polítiques i gestió del desenvolupament agrari; suport a sistemes de comercialització; lluita contra les plagues; formació, desenvolupament tecnològic i investigació agrària; millora i eficiència dels sistemes de reg; suport al cooperativisme, a l’empresa social i a altres formes d’associació agrària, agroindústria; suport a processos de desenrotllament productiu basats en la silvicultura, piscicultura, apicultura o afins; suport a la indústria alimentària bàsica, de processament i conservera.

b) Dret a l’aigua, sanejament i salut: suport a les polítiques de protecció i foment de recursos hídrics, proveïment d’aigua i sanejament, així com d’eliminació i tractament de residus sòlids; activitats d’educació i formació, investigació i transferència de coneixement i tecnologia en estos àmbits; prevenció i control de malalties associades a la falta de sanejament, educació sanitària i formació del personal especialitzat.

c) Dret al desenvolupament: suport i promoció a la política i la gestió industrial i del teixit empresarial local, amb interés especial en el foment i suport a la xicoteta i mitjana empresa del sector artesanal i industrial manufacturer (tèxtil, calçat, ceràmica, moble); servicis d’assessorament, acompanyament i foment de l’ocupabilitat; foment dels drets laborals i impuls de mesures d’igualtat en l’àmbit laboral; implementació de mesures d’eficiència energètica en l’àmbit de l’empresa i la indústria; educació i formació comercial; suport i foment de xarxes i d’altres estructures de comerç just i economia social; suport a projectes integrals de desenrotllament productiu a escala local.

d) Drets culturals: protecció i recuperació del patrimoni cultural material o immaterial; suport al desenrotllament de polítiques culturals; educació i formació en gestió cultural, patrimonial i museística; suport a les iniciatives i als projectes locals en matèria cultural i artística; suport a la indústria cultural local.

e) Turisme i desenvolupament local: suport a les polítiques públiques de turisme; assessorament i formació turística; suport als projectes turístics comunitaris i reforç dels seus models de gestió empresarial; foment de l’ocupabilitat en el sector turístic; millora de la infraestructura i els servicis turístics locals públics i comunitaris; suport a projectes integrals de desenvolupament turístic i rural.

3. Les actuacions que se subvencionaran en esta convocatòria hauran de complir els requisits següents:

1) Els projectes presentats hauran d’integrar, almenys, dos de les actuacions anteriors, des d’un enfocament integral, que permeten obtindre impactes rellevants en les realitats sobre les quals s’intervé.

2) Les actuacions que es pretenen finançar hauran de dirigir-se als àmbits sectorials establits en el Pla director de la cooperació valenciana al desenvolupament vigent.

3) Les actuacions subvencionables hauran de ser executades en un o més dels països o territoris previstos en el Pla director de la cooperació valenciana al desenvolupament vigent, sempre que pertanguen a la mateixa àrea geogràfica.

4) Les actuacions presentades podran incloure activitats de sensibilització a la Comunitat Valenciana. Es desenrotllaran dins del termini d’execució, establit en este resolc, per un import màxim de 25.000 euros.

5) Les sol·licituds de subvenció per a una actuació hauran de ser, obligatòriament, per un import màxim de 600.000 euros.

6) Les sol·licituds de subvenció per a una actuació, hauran de ser per un termini mínim d’execució de 6 mesos i un termini màxim de 20 mesos.

7) Els projectes hauran d’obtindre la puntuació mínima de 65 punts sobre 100, dels criteris generals de valoració arreplegats en l’article 24 de l’orde de bases.

8) Han de ser viables tècnicament i pressupostàriament. A l’efecte d’esta convocatòria, no es considerarà que un programa és viable tècnicament i pressupostàriament si la comissió de valoració, una vegada estudiats els pressupostos validats, aprecia una minoració en més d’un 20 % sobre el pressupost inicialment presentat en la sol·licitud, sempre que esta minoració de gastos puga afectar de manera determinant els objectius i resultats del projecte.

9) Cada entitat podrà presentar un màxim de dos projectes, d’acord amb el que s’establix en l’article 20.4 de l’orde de bases.

10) Si hi ha romanents de fons per a finançar parcialment les actuacions, la comissió de valoració els distribuirà tenint en compte els criteris següents:

– Puntuació de les actuacions.

– Viabilitat pressupostària de l’actuació.

*Quint. Entitats beneficiàries*

1. Les entitats beneficiàries d’estes subvencions són les organitzacions no governamentals per al desenvolupament (ONGD), i les agències de Nacions Unides i els seus comités nacionals o organitzacions que les representen a Espanya, de conformitat amb la legislació vigent en matèria de cooperació al desenrotllament.

2. No es considerarà que una actuació és viable pressupostàriament si la comissió de valoració, una vegada estudiats els pressupostos validats, aprecia una minoració en més d’un 20 % sobre el pressupost inicialment presentat en la sol·licitud, sempre que esta minoració de gastos puga afectar de manera determinant els objectius i resultats del projecte, d’acord amb el que es preveu en l’article 9 de l’orde de bases.

3. Les entitats descrites en el paràgraf anterior, per a ser beneficiàries, constituiran una agrupació sense personalitat jurídica pròpia, en la qual s’integraran actors diversos, de naturalesa pública o privada de la Comunitat Valenciana i del país d’execució del projecte, amb la finalitat d’impulsar conjuntament un projecte de cooperació al desenrotllament en els termes de la legislació sectorial vigent i en el marc dels objectius establits en el Pla director de la cooperació valenciana al desenvolupament.

D’acord amb l’article 4.2 de l’orde de bases, esta agrupació es denominarà consorci de cooperació al desenvolupament.

4. Podran formar part del consorci de cooperació, juntament amb una de les entitats previstes en l’apartat 1 del present resolc, les entitats següents:

a) Entitats de l’àmbit acadèmic i de la investigació: universitats, fundacions universitàries, centres d’investigació i altres anàlegs, tant públics com privats, amb seu o delegació permanent a la Comunitat Valenciana.

b) Ens locals supramunicipals: mancomunitats, agrupacions i associacions de municipis, amb seu o delegació permanent a la Comunitat Valenciana.

c) Entitats d’iniciativa privada amb domicili fiscal a la Comunitat Valenciana.

d) Organitzacions sindicals amb seu o delegació permanent a la Comunitat Valenciana.

e) Corporacions de dret públic, amb seu o delegació permanent a la Comunitat Valenciana.

f) Entitats de caràcter públic, privat o social del país o territori en què s’executa el projecte.

No obstant el que s’ha assenyalat en l’apartat anterior, el consorci de cooperació al desenvolupament estarà format, com a mínim, per:

a. L’entitat sol·licitant de la subvenció: que serà una ONGD o una agència que pertanga al sistema de Nacions Unides o una entitat que tinga un acord subscrit amb estes que la reconega com el seu comité a Espanya.

b. Una o més entitats establides en les lletres a), b), c), d) i e), de l’apartat 3 d’este resolc, que hauran de tindre seu o delegació permanent a la Comunitat Valenciana.

c. Una o més entitats del país o territori en el qual es desenvoluparà el projecte, en els termes establits en la lletra f de l’apartat 3 d’este resolc.

5. Els consorcis de cooperació al desenvolupament hauran de comprometre’s i garantir un interés no lucratiu en el projecte, directe o indirecte, i ha de quedar justificada la participació per la naturalesa tècnica de la intervenció.

6. En qualsevol cas, la participació en el consorci de cooperació al desenvolupament de les cooperatives, les empreses i les associacions empresarials, es produirà en els termes i amb les limitacions establides en l’article 26 de la Llei 18/2017, de 14 de desembre, de la Generalitat, de cooperació i desenvolupament sostenible.

7. Els drets i les obligacions de cada agent participant, el sistema de gestió dels recursos i de resolució de possibles conflictes, es determinaran en un acord de col·laboració firmat per totes les parts, que s’aportarà juntament amb la sol·licitud de subvenció.

8. L’entitat sol·licitant assumix la responsabilitat directa de la gestió i justificació del projecte subvencionat, sense perjuí de la derivació interna de responsabilitats entre els membres integrants del consorci.

*Sext. Requisits de les entitats beneficiàries*

A més dels exigits en l’article 5 de l’orde de bases, l’entitat beneficiària haurà de complir els requisits següents:

a) Acreditar que disposen de capacitat financera i de gestió per a dur a terme l’actuació subvencionable.

b) Estar inscrites en el Registre d’agents de la cooperació internacional al desenvolupament de la Comunitat Valenciana, mitjançant una resolució de l’òrgan competent, abans de l’1 de gener de 2023.

c) Comptar amb base social (persones associades, afiliades i, en cas de fundacions, persones col·laboradores) de l’ONGD a la Comunitat Valenciana: s’ha de poder acreditar un nombre mínim de quinze persones entre totes estes categories, que tinguen residència a la Comunitat Valenciana.

d) Acreditar una experiència mínima de 4 actuacions en matèria de cooperació internacional al desenvolupament en projectes per un import superior a 150.000 euros cada un d’estos, i com a mínim dos dels quals hauran d’haver sigut finançats per la Generalitat valenciana a través del seu programa de cooperació internacional al desenvolupament en els 8 anys anteriors a esta convocatòria. En el cas que s’aporten com a experiència projectes o programes finançats únicament per entitats privades, el finançament de cada projecte o programa per part d’esta classe d’entitats ha de ser d’almenys 10.000,00 euros. S’exclouen els projectes o els programes finançats únicament amb els fons propis de l’entitat beneficiària.

Els projectes aportats per a acreditar l’experiència hauran d’estar finalitzats en la seua execució.

e) No podran ser beneficiàries de subvencions les entitats en les quals concórrega alguna de les circumstàncies que preveu l’article 13.2 de l’LGS.

*Sèptim. Gastos subvencionables*

1. Seran subvencionables els gastos arreplegats en els articles 11 i 14 de l’orde de bases.

2. Per a determinar el pressupost validat en la proposta de resolució de la convocatòria, s’establixen els supòsits següents en què s’exclouran o es minoraran els gastos pressupostats en la valoració de les sol·licituds:

a) Els que no estiguen arreplegats com a subvencionables en l’article 11 de l’orde de bases o en esta convocatòria.

b) Els exclosos expressament en l’article 12 de l’orde de bases.

c) Els que resulten innecessaris o superflus per a l’execució de les activitats proposades en el projecte.

d) Els gastos que es consideren sobredimensionats o excessius es minoraran parcialment per la quantitat que es considere excessiva.

e) Els gastos de personal que excedisquen el 60 %.

f) Els gastos que estiguen situats erròniament en una partida o en un capítol pressupostari no es minoraran, llevat que una vegada situats correctament s’incórrega en el supòsit de l’apartat següent.

g) Els gastos que excedisquen els límits establits en una partida determinada, una vegada minorats els imports pels supòsits anteriors, es minoraran en la quantia que excedisca estos límits.

h) Les aportacions en espècie o les aportacions financeres públiques o privades, no admeses.

En este cas es minorarà la subvenció proporcionalment en la part en la qual s’incomplisca el que establix el número 3 d’este resolc, llevat que l’entitat haja presentat una declaració responsable en la qual assumisca el cofinançament no admés.

3. Per a determinar el percentatge de finançament vàlid del projecte, es tindran en compte els criteris següents:

a) Pel que respecta a les aportacions en espècie de les entitats consorciades s’admetran com a aportacions en espècie les valoritzacions dels béns i servicis establides en l’article 14 de l’orde de bases.

b) Pel que fa a les aportacions financeres públiques o privades procedents de subvencions o d’un altre tipus, hauran de complir-se els requisits que assenyalen els articles 2 i 7 de l’orde de bases, i caldrà acreditar que té per objecte el mateix projecte per al qual se sol·licita subvenció, sense perjuí que ja s’haja iniciat l’execució de la part cofinançada del projecte, i sempre que no haja finalitzat en el moment de presentar la sol·licitud d’esta convocatòria.

c) En compliment de l’article 2 de l’orde de bases, «l’entitat sol·licitant que obtinga una subvenció de les previstes en esta orde està obligada a comunicar a l’òrgan gestor, en el termini d’un mes des del moment en què s’haja obtingut i, en tot cas, amb anterioritat a la presentació de la justificació, tots els finançaments de l’actuació subvencionada procedents de qualsevol ens públic o privat, local, nacional, internacional o supranacional, i especificar la quantia exacta de l’aportació, la procedència i la destinació donada a estos fons, amb la finalitat que conste explícitament quina part del projecte o el programa se subvencionarà amb l’aportació de la Generalitat i quina part amb cada una de les altres aportacions».

Estes aportacions s’admetran si es complixen els requisits següents:

– Que hi ha identitat de continguts, població beneficiària i zona d’actuació.

– Que no es produïx doble imputació del gasto subvencionable en l’actuació.

– Que no ha finalitzat el termini d’execució de la part cofinançada en el moment de presentar la sol·licitud d’esta convocatòria.

– Que s’acredite la comunicació a l’entitat cofinançadora de la seua aportació com a cofinançament de l’actuació cofinançada en esta convocatòria.

4. La quantia màxima subvencionable dels gastos derivats de la contractació del personal al servici, totalment o parcialment, de la intervenció, no podrà excedir 3.400 euros bruts al mes, sempre que hi haja una relació laboral, fixa o temporal, entre l’entitat beneficiària i la persona treballadora, ajustada a la categoria professional i la responsabilitat en el projecte subvencionable. Els costos salarials del personal contractat per les entitats consorciades del país d’execució local adscrit a l’actuació inclouran salaris, assegurances socials a càrrec de l’entitat consorciada al país d’execució del projecte i altres provisions de fons de depòsit obligat d’acord amb la legislació local i hauran d’estar d’acord amb els salaris mitjans del país on s’efectue la intervenció. En este apartat s’haurà de seguir el que es disposa en l’article 11.j de l’orde de bases.

5. El 100 % dels gastos relatius a personal amb seu a la Comunitat Valenciana imputat a la subvenció sol·licitada i, si és el cas, concedida, hauran de correspondre a persones que tinguen el centre de treball a la Comunitat Valenciana.

6. En l’annex de personal es detallaran els perfils professionals del personal imputat a la subvenció.

7. Per a la compra de béns i contractació de servicis, s’ha d’acudir amb preferència a professionals, empreses i particulars locals del país d’execució.

*Octau. Presentació de les sol·licituds i termini*

1. Les sol·licituds es presentaran en el termini de vint dies hàbils a comptar de l’endemà de la publicació de l’extracte de la present convocatòria en el DOGV. L’incompliment del termini esmentat donarà lloc a l’exclusió de la convocatòria.

De conformitat amb l’article 31.1 de la Llei 39/2015, d’1 d’octubre, del procediment administratiu comú de les administracions públiques, la Direcció General de Cooperació Internacional al Desenvolupament prestarà assistència per a la presentació electrònica de les sol·licituds fins a les 15.00 hores de l’últim dia hàbil.

2. L’entitat sol·licitant presentarà un màxim de dos sol·licituds, ajustant-se als formularis habilitats a este efecte en el buscador de tràmits i servicis previst en els apartats 4 i 7 d’este resolc.

3. La presentació de la sol·licitud significa la plena acceptació del que disposa l’orde de bases i esta resolució de convocatòria.

4. Les entitats sol·licitants, atés que són persones jurídiques i, per tant, estan obligades a comunicar-se amb la Generalitat a través de mitjans electrònics, en els termes de l’article 14 de la Llei 39/2015, d’1 d’octubre, del procediment administratiu comú de les administracions públiques (d’ara en avant LPAC), presentaran les sol·licituds exclusivament de manera telemàtica en la seu electrònica de la Generalitat [sede.gva.es/va/](https://sede.gva.es/va/inicio/procedimientos?id_proc=G96545)[procG96545](http://sede.gva.es/es/procG96545)  també es podrà accedir mitjançant la pàgina web <https://cooperaciovalenciana.gva.es/va/inicio>  i <https://inclusio.gva.es/va/>.

La presentació de la sol·licitud de manera diferent de la telemàtica prevista en este apartat determinarà l’exclusió de la convocatòria.

5. Per a poder realitzar la presentació telemàtica, l’entitat sol·licitant haurà de disposar d’un sistema de firma electrònica dels admesos en la seu electrònica de la Generalitat:

a) Certificat digital de persona jurídica o similar, que identifique convenientment l’entitat sol·licitant.

b) Certificat digital de la persona física, que conste inscrita com a representant de l’entitat sol·licitant en el Registre de representants de la Generalitat, per a tramitar este procediment.

c) Excepcionalment, i per al supòsit que no es puga presentar la sol·licitud de la manera prevista en algun dels dos supòsits anteriors, s’admetrà la presentació de la sol·licitud amb un certificat digital de la persona física que exercix la representació de l’entitat sol·licitant per a realitzar la tramitació d’este procediment, si s’acredita documentalment esta representació davant del Registre d’agents de la cooperació internacional de la Comunitat Valenciana.

6. La sol·licitud serà presentada per una de les entitats previstes en l’article 4.1 de l’orde de bases.

Les sol·licituds hauran d’estar acompanyades de la documentació prevista en el resolc dècim d’esta resolució, així com de la documentació preceptiva de l’article 22 de l’orde de bases.

7. Els models de formularis i d’annexos es troben en la seu electrònica de la Vicepresidència i Conselleria de Servicis Socials, Igualtat i Vivenda, en la pàgina web [sede.gva.es/va/](https://sede.gva.es/va/inicio/procedimientos?id_proc=G96545)[procG96545](http://sede.gva.es/es/procG96545)

i en <https://cooperaciovalenciana.gva.es/va/inicio>  i<https://inclusio.gva.es/va/>

8. Els models de plantilles que figuren en la pàgina web, diferents dels formularis i annexos d’ompliment obligatori, es posen a la disposició dels sol·licitants amb la finalitat de facilitar els continguts mínims que han de figurar en cada document, i serà necessari afegir, si es considera pertinent, tota la informació que ajude a una millor explicació del que es pretén declarar, declaracions responsables, acords, declaracions de cofinançament, etc.

*Nové. Presentació dels imports subvencionables*

Tots els imports referenciats en les diferents partides del pressupost subvencionable seran sense decimals, en nombres enters.

*Dècim. Documentació preceptiva*

La sol·licitud formalitzada en tots els apartats i firmada electrònicament pel o per la representant legal degudament autoritzat/ada, anirà acompanyada de la documentació preceptiva següent:

1. Pressupost del projecte, que reflectisca les partides pressupostàries de gastos compresos en el projecte i que haurà de presentar-se obligatòriament en el model oficial.

2. Annexos a la memòria econòmica, en què es detallaran, si és el cas, les factures proforma, els pressupostos professionals o els peritatges sobre els costos i els immobles vinculats al projecte. Així mateix, juntament amb estos annexos s’aportarà l’acreditació documental de:

a) L’acreditació del cofinançament de l’actuació, es farà tant de les aportacions financeres com de les aportacions en espècie, mitjançant la certificació de la persona física o jurídica, que exercisca la representació de l’entitat, que l’aporta. En el cas de les aportacions en espècie de servicis, en el certificat o annex a este, es descriurà i es quantificarà l’aportació amb la indicació del nombre d’unitats, les hores de treball, el preu unitari quan corresponga, a més de la valoració total. En el cas de béns, s’adjuntarà al certificat la factura de compra del bé o, en cas de no disposar d’esta, dels documents que permeten determinar-ne el valor i la forma d’adquisició.

Tot el cofinançament haurà de quedar acreditat documentalment en la sol·licitud de la subvenció.

S’adjuntarà una declaració responsable de l’entitat, acreditativa dels fons aportats com a cofinançament, que acredite que es complixen les condicions de finançament dels articles 7 i 14 de l’orde de bases. En esta cal fer constar que si en el tràmit de justificació del finançament de l’actuació subvencionada, que establix l’article 2 de l’orde de bases, no s’acredita el cofinançament suficient o l’òrgan gestor no accepta el cofinançament proposat, l’entitat assumirà este cofinançament. En les pàgines web <https://cooperaciovalenciana.gva.es/va/inicio>  i <https://inclusio.gva.es/va/>  hi ha disponible un model de declaració responsable.

b) Factures proforma, pressupostos professionals o peritatges sobre els costos per unitat dels recursos que s’utilitzaran, o altres documents probatoris, quan es tracte de gastos superiors a 6.000 euros, encara que siguen diferents conceptes de gasto, d’un mateix proveïdor, però de naturalesa homogènia. Estos documents hauran de prevore detalladament els treballs que es duran a terme, el nombre d’hores utilitzades, l’import dels treballs i la data i el segell o la firma de l’empresa o professional que emet les factures.

L’òrgan gestor podrà sol·licitar, quan considere necessari, factures proforma o pressupostos addicionals, o altres documents, que avalen els imports reflectits en el pressupost, per a garantir l’adequació al gasto.

c) Documentació acreditativa de la titularitat i el règim de propietat dels immobles vinculats al projecte, així com del seu valor.

d) En el cas que el projecte comprenga la construcció de vivendes o infraestructures, s’hauran d’aportar els permisos d’obra o els documents que acrediten la conformitat de les autoritats locals.

e) En el cas que s’incloguen en el pressupost gastos de voluntariat previstos en l’article 11.k de l’orde de bases, els acords d’incorporació de voluntariat, firmats i conformes amb l’article 12 de la Llei 45/2015, de 14 d’octubre, de Voluntariat, hauran d’aportar-se quan es formule la línia de base. S’haurà d’aportar un acord de col·laboració equivalent quan la relació de voluntariat s’haja establit amb una entitat no espanyola.

En la pàgina web de la Conselleria hi ha disponible un model.

3. Annex de personal vinculat a l’actuació, en el qual s’indicarà el personal del qual disposaran les entitats consorciades. En l’annex de personal es detallaran els perfils professionals del personal imputat a la subvenció.

4. Annex de relació de projectes, en el qual s’han de relacionar tots els projectes aportats com a experiència de l’entitat sol·licitant. Únicament es tindran en compte per a valorar-los els detallats en este annex, degudament acreditats.

5. Memòria de l’entitat sol·licitant en la qual conste que té les condicions de solvència i de capacitat de gestió per a fer l’actuació objecte de la subvenció. En el cas que no siga exigible encara legalment la presentació de la memòria de l’últim exercici, haurà de presentar-se la de l’exercici anterior.

Esta memòria haurà d’incloure documentació acreditativa de:

a) Les actuacions realitzades durant l’últim any natural anterior a la convocatòria.

b) Estat comptable i ingressos corresponents a l’exercici anterior a la convocatòria, incloent-hi balanç de situació, compte de pèrdues i guanys i memòria econòmica de l’any anterior, o bé els últims auditats, tot això subscrit per una persona autoritzada segons els estatuts.

6. Organigrama i delegacions a la Comunitat de l’entitat sol·licitant, en què constarà la composició dels òrgans de govern, administració i direcció de l’entitat, de la seu central i de la delegació o delegacions a la Comunitat Valenciana.

7. Certificat expedit pel secretari o representant de l’entitat beneficiària que indique que disposa de 15 persones associades, afiliades i, en cas de fundacions, persones col·laboradores de les ONGD, amb residència a la Comunitat Valenciana.

8. Certificats expedits per una administració pública, un organisme oficial o una entitat privada finançadora, que acredite fefaentment l’execució dels projectes aportats com a experiència, per l’entitat sol·licitant, i en què conste: denominació del projecte o programa, lloc d’actuació, duració, data d’inici i de finalització i import de la subvenció concedida. No serà necessari presentar estos certificats dels projectes subvencionats per la Generalitat, detallats en l’annex de projectes, gestionats per l’òrgan directiu competent en matèria de cooperació al desenvolupament.

9. Document que acredite la capacitat jurídica i la d’obrar de l’entitat del país d’execució de l’actuació, en el cas de tractar-se d’una entitat privada. En el cas que es tracte d’una entitat pública, podrà acreditar documentalment les seues competències territorials i materials mitjançant l’aportació de la seua norma constitutiva o altres documents probatoris.

10. Acord de col·laboració entre les entitats que formen part del consorci per al desenvolupament al qual es referix l’article 4, apartat 7, de l’orde de bases, en el qual conste, com a mínim, l’entitat responsable jurídicament davant de la Generalitat que serà l’entitat beneficiària i tindrà la representació del consorci, la identificació de la persona representant legal, així com la voluntat de les parts de concórrer conjuntament a la convocatòria, el percentatge de participació de cada entitat en el projecte, els drets i obligacions de cada agent participant, l’import de subvenció que s’aplicar per cada un d’estos, el sistema de gestió del pressupost i de resolució de conflictes, i haurà de citar-se expressament que cada una de les entitats assumix la responsabilitat directa i solidària per la totalitat del projecte. Igualment, constarà expressament el compromís de totes les entitats participants de mantindre la unió temporal fins al termini de prescripció previst en els articles 39 i 65 de l’LGS. Este document haurà d’estar signat digitalment per totes les entitats que formen l’agrupació. En la tramitació telemàtica de la sol·licitud, i en la pàgina web de la Vicepresidència i Conselleria de Servicis Socials, Igualtat i Vivenda, consta un model per a aportar este acord.

11. Projecte tècnic descriptiu en el qual es concretarà l’activitat objecte de subvenció, que constarà dels documents següents:

a) Formulari de presentació de projecte tècnic, que haurà d’aportar-se en el model establit per l’òrgan gestor, disponible en la pàgina web.

El títol del projecte ha de ser succint, amb una extensió màxima de 100 caràcters, amb tipus de lletra arial 11, incloent-hi els espais.

b) Matriu de planificació del projecte, d’acord amb l’enfocament del marc lògic. En la tramitació telemàtica de la sol·licitud i en les pàgines web <https://cooperaciovalenciana.gva.es/va/inicio>  i <https://inclusio.gva.es/va/>  consta un model per a elaborar esta matriu.

12. En el cas de nou perceptor o nou compte bancari, haurà d’acreditar la tramitació de la inscripció del nou compte, que haurà de realitzar-se mitjançant un tràmit telemàtic: [manteniment de tercers](file:///E:/SECOA/04-%20CONVOCATORIAS%20SUBVENCIONES/SUBVENCIONES%202024/2.%20CONVOCATÒRIES%20ORDINÀRIES/DG%20INCLUSIÓN%20Y%20COOPERACIÓN/414-24%20Subv%20proyectos%20cooperación%20alianzas%20estratégicas/Firma%20y%20DOGV/%3chttps:/www.gva.es/va/inicio/procedimientos%3fid_proc=22332%3e), mitjançant el Procediment per a tramitar les altes, modificacions i baixes de les domiciliacions bancàries.

<https://www.gva.es/va/inicio/procedimientos?id_proc=22975&version=amp>

13. En el cas que en el formulari de sol·licitud es desautoritze la Vicepresidència i Conselleria de Servicis Socials, Igualtat i Vivenda, perquè esta obtinga de manera directa a través de certificats telemàtics l’acreditació del compliment de les obligacions davant de la Seguretat Social i tributàries davant de l’Estat i la Generalitat, s’hauran d’aportar els certificats acreditatius d’estes circumstàncies. En el cas dels certificats acreditatius de no estar al corrent d’obligacions tributàries, han d’incloure l’acreditació d’esta circumstància referida a l’efecte de l’obtenció d’ajudes i subvencions. En este supòsit, es presentaran els certificats de les entitats consorciades.

14. La inscripció de les entitats sol·licitants, així com la seu, el domicili social o la delegació permanent a la Comunitat Valenciana, i l’acreditació de la representació de l’entitat sol·licitant en cas que siga necessari, serà comprovada d’ofici amb les dades que consten en el Registre d’agents de la cooperació internacional al desenvolupament de la Comunitat Valenciana. La modificació o l’actualització d’estes dades haurà de comunicar-se d’acord amb els articles 13 i 14 del Decret 19/2020, de 7 de febrer, del Consell, de regulació del Registre d’agents de la cooperació internacional al desenvolupament de la Comunitat Valenciana.

15. Els annexos i models esmentats en este resolc estan a la disposició de les entitats sol·licitants en la seu electrònica de la Generalitat en el procediment de sol·licitud de la subvenció [sede.gva.es/va/](https://sede.gva.es/va/inicio/procedimientos?id_proc=G96545)[procG96545](http://sede.gva.es/es/procG96545)  i en les pàgines web <https://cooperaciovalenciana.gva.es/va/>  i [https://inclusio.gva.es](https://inclusio.gva.es/va/).

16. La no aportació o l’aportació incompleta del pressupost del projecte i del projecte tècnic (en el qual es concretarà l’activitat objecte de la subvenció), previstes, respectivament en els apartats primer i dècim del present resolc, dins del període de presentació de sol·licituds, comportarà la inadmissió de la sol·licitud, llevat que afecten defectes formals o merament materials.

Així mateix, l’aportació tant del pressupost com del projecte tècnic en un format diferent del previst en el formulari de presentació facilitat per l’òrgan gestor comportarà la inadmissió de la sol·licitud.

*Onzé. Documentació valorativa*

1. L’entitat sol·licitant podrà adjuntar a la sol·licitud la documentació valorativa següent:

a) Resolució d’inscripció del Pla d’igualtat de l’entitat sol·licitant en el Registre de convenis i acords col·lectius de treball (REGCON), o resolució de visat del Pla d’igualtat emés pel centre directiu de l’Administració de la Generalitat amb competència en matèria de dona o organisme equivalent en una altra comunitat autònoma.

b) Qualificació d’entitat socialment responsable, emesa per l’organisme competent de la Generalitat.

c) Pla de voluntariat de l’entitat sol·licitant.

d) Estratègia país/regió de l’entitat sol·licitant, en què s’emmarcarà el projecte presentat.

e) Annexos a la matriu de planificació, que podrà incloure, entre altres, els documents següents:

arbre de problemes, arbre d’objectius, matriu d’anàlisi d’alternatives i matriu d’anàlisi de riscos i propostes de mitigació, diagnòstic participatiu o qualsevol altre de naturalesa similar que puga facilitar la comprensió del procés d’identificació i formulació del projecte.

f) Carta de la població destinatària i autoritats locals en què es rendisca compte de la seua acceptació i compromís de participació en les diferents etapes del projecte.

g) Mapes i informes d’ubicació del projecte, que permeten determinar amb detall la localització de la intervenció.

2. Les entitats sol·licitants podran estar exemptes de presentar els documents referits a la seua entitat o, si és el cas, requerits en els apartats c i d, d’este resolc, si en el termini de presentació de sol·licituds van estar publicats en la seua pàgina web, sempre que ho facen constar en el formulari de sol·licitud, i que indiquen els documents i la pàgina web de publicació.

3. L’aportació de la documentació arreplegada en este apartat té caràcter voluntari, en conseqüència, només es valorarà la documentació que adjunte l’entitat en el termini de sol·licitud, sense que siga procedent fer requeriments en la fase d’instrucció a l’efecte d’esmena d’esta documentació en cas que continga errors o siga insuficient per a efectuar la valoració.

*Dotzé. Aportació de documentació en els tràmits posteriors de la convocatòria*

Una vegada presentada la sol·licitud i finalitzat el termini de presentació d’esta, l’aportació posterior de documentació en el tràmit d’esmena, dels recursos contra la resolució, així com la presentació de documentació derivada de l’execució o justificació de la subvenció, es farà de manera telemàtica, en el tràmit específic d’aportació de documentació, en la seu electrònica de la Generalitat, per a la qual cosa han d’accedir al buscador de tràmits i servicis en la pàgina [sede.gva.es/va/](https://sede.gva.es/va/inicio/procedimientos?id_proc=G96545)[procG96545](http://sede.gva.es/es/procG96545)

També es podrà accedir al tràmit des de la pàgina web de la Vicepresidència i Conselleria de Servicis Socials, Igualtat i Vivenda, en les pàgines web <https://cooperaciovalenciana.gva.es/va/>  i <https://inclusio.gva.es/va/>.

*Tretzé. Mitjà de notificació o publicació dels diferents tràmits que cal formalitzar en la convocatòria*

1. La llista de les entitats sol·licitants que hagen d’esmenar la seua sol·licitud, o adjuntar els documents preceptius previstos en el resolc dècim d’esta convocatòria que no es van presentar amb la sol·licitud, es publicarà en la pàgina web de la Vicepresidència i Conselleria de Servicis Socials, Igualtat i Habitatge, en les pàgines web

[https://cooperaciovalenciana.gva.es/va/inicio](https://cooperaciovalenciana.gva.es/va/)  i <https://inclusio.gva.es/va/>. Amb la indicació que, si en el termini de 5 dies no s’aporten correctament, es considerarà que desistixen de la sol·licitud, amb una resolució prèvia en la qual es declararà el motiu d’exclusió.

2. La resolució de la convocatòria es publicarà en el *Diari Oficial de la Generalitat Valenciana*, d’acord amb el que establix el resolc desseté d’esta convocatòria.

*Catorzé. Comissió de valoració*

L’article 28 de l’orde de bases establix el règim i la composició de la comissió de valoració, que serà la següent:

a) La persona titular de l’òrgan directiu competent en matèria de cooperació al desenvolupament, que n’ocuparà la presidència.

b) La persona titular de la subdirecció general competent en matèria de cooperació internacional al desenvolupament.

c) La persona titular/ocupant de la direcció del Servei de Gestió de Programes i Cooperació.

d) La persona titular de la direcció del Servei d’Anàlisi, Estudis, Promoció i Seguiment.

e) Un funcionari o funcionària de l’òrgan directiu competent en matèria de cooperació al desenvolupament, amb categoria de cap de secció.

f) Un funcionari o funcionària de l’òrgan directiu competent en matèria de cooperació al desenvolupament, que ocuparà la secretaria amb veu, però sense vot, amb les obligacions establides en l’article 16 de la Llei 40/2015, d’1 d’octubre, de règim jurídic del sector públic.

*Quinzé. Instrucció i esmena*

1. D’acord amb el que es preveu en l’article 27 de l’orde de bases, l’òrgan encarregat de l’ordenació i instrucció del procediment serà l’òrgan directiu que tinga les competències en matèria de cooperació al desenvolupament que, d’ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.

2. De conformitat amb el que s’establix en l’article 43 de la Llei 39/2015, d’1 d’octubre, del procediment administratiu comú de les administracions públiques, durant l’ordenació i instrucció de l’expedient es podrà requerir de manera telemàtica l’esmena de la documentació presentada a través de la plataforma bústia del ciutadà.

Si la sol·licitud no té els requisits establits en l’article 21 de l’orde de bases i en esta convocatòria, l’òrgan gestor requerirà a l’interessat perquè ho esmene en el termini màxim de 5 dies, amb la indicació que, si no ho fa, es considerarà ´que desistix de la seua sol·licitud, d’acord amb el que disposa l’article 23.5 de Llei 38/2003, de 17 de novembre.

Una vegada finalitzada l’esmena de les sol·licituds, l’òrgan gestor emetrà l’informe previst en l’article 164.f de la Llei 1/2015, de 6 de febrer, relatiu al compliment per les entitats beneficiàries de tots els requisits necessaris per a accedir a la subvenció.

*Setzé. Criteris de valoració*

1. La valoració de les sol·licituds s’efectuarà seguint els criteris de valoració previstos en l’article 24 de l’orde de bases, que es desenrotllen amb més detall en l’annex I d’esta convocatòria.

2. Esta valoració s’efectuarà per la comissió de valoració prevista en l’article catorzé.

Com a element de deliberació, la comissió podrà utilitzar els informes tècnics elaborats pel personal de l’òrgan gestor, o bé per una entitat externa contractada a este efecte o una entitat col·laboradora. En la contractació d’esta entitat se seguiran els tràmits preceptius establits en la legislació de contractes del sector públic. Els informes tècnics es basaran en els criteris establits en l’annex I d’esta convocatòria.

3. La comissió, una vegada finalitzada la valoració dels projectes, emetrà l’informe previst en l’article 164.f de la Llei 1/2015, de 6 de febrer, d’hisenda pública, del sector instrumental i de subvencions.

4. La comissió d’avaluació elaborarà una llista ordenada d’entitats sol·licitants de les ajudes convocades, d’acord amb els criteris que establixen estes bases, i proposarà a l’òrgan competent per a la concessió de les ajudes la llista prioritzada d’entitats beneficiàries d’acord amb el límit del crèdit que hi haja per a cada convocatòria. Així mateix, elaborarà una relació de les sol·licituds que es propose desestimar o excloure motivadament.

5. La comissió de valoració actuarà com a òrgan col·legiat de conformitat amb el que preveu en la Llei 40/2015, d’1 d’octubre, a l’efecte d’elevar a l’òrgan concedent la proposta de resolució de les ajudes.

6. En el supòsit que diverses sol·licituds tinguen la mateixa puntuació total i, a causa de la falta de disponibilitat pressupostària, haja de desempatar-se per a poder distribuir els fons, s’aplicaran els criteris de desempat regulats en l’article 30 de l’orde de bases.

*Desseté. Resolució*

1. La resolució per la qual es concedixen o deneguen les subvencions es publicarà en el *Diari Oficial de la Generalitat Valenciana*  i en les pàgines web [https://cooperaciovalenciana.gva.es/va/inicio](https://cooperaciovalenciana.gva.es/va/)  i <https://inclusio.gva.es/va/>. En la publicació es farà constar, almenys, la llista de sol·licitants segons la baremació, la quantitat subvencionada, sempre en nombres enters, desglossada, si és el cas, per capítol pressupostari, i el títol del projecte juntament amb la puntuació obtinguda.

2. El termini màxim per a dictar i publicar la resolució serà de sis mesos des de l’endemà de la data de publicació de la convocatòria en el *Diari Oficial de la Generalitat Valenciana*. Transcorregut el termini esmentat sense que s’haja dictat i publicat la resolució, les peticions es consideraran desestimades per silenci administratiu, tot això sense perjuí que subsistisca l’obligació legal de l’Administració de resoldre expressament sobre la petició formulada.

3. En la resolució es fixaran el termini i els requisits d’acceptació de la subvenció i, si és el cas, de la reformulació dels projectes o programes, tal com s’establix en l’article 31 de l’orde de bases.

*Dihuité. Règim d’entrega de pagament*

Una vegada rebut el document d’acceptació de la subvenció concedida, es podrà tramitar l’entrega del 100% de l’import de la subvenció concedida, mitjançant transferència bancària en el compte designat per l’entitat beneficiària en la seua sol·licitud.

De conformitat amb l’article 33.3 de l’orde de bases, l’entitat haurà de comunicar a l’òrgan gestor, en el termini d’un mes des de la percepció de l’import de la subvenció, el compte bancari obert exclusivament per al projecte objecte de la subvenció i ingressar l’import en este compte.

*Denové. Justificació de les subvencions*

1. La modalitat de justificació de les subvencions d’esta convocatòria serà, exclusivament, la de presentació de compte justificatiu amb aportació d’informe d’auditoria, prevista en el títol V de l’orde de bases.

2. Les entitats beneficiàries hauran de presentar l’informe final segons el model normalitzat disponible en la pàgina web d’esta Vicepresidència i Conselleria de Servicis Socials, Igualtat i Vivenda.

3. Quan les activitats hagen sigut finançades, no només amb la subvenció concedida amb càrrec a esta convocatòria, sinó amb aportacions d’altres entitats públiques o privades, estes hauran de ser acreditades en la justificació de la manera següent:

a) Fons propis de l’entitat adjudicatària o d’altres finançadors privats: s’acreditarà la seua aplicació a les activitats previstes mitjançant factura, rebut o un altre document de tràfic legal. Esta direcció general podrà sol·licitar una mostra de justificants originals o còpies autèntiques per a comprovar la realització d’estos gastos.

b) Subvencions concedides per altres administracions: només serà necessari acreditar que s’ha efectuat el gasto. Per a això servirà un certificat emés per l’administració concedent, amb la seua conformitat a l’execució dels gastos que s’hagen finançat amb els seus fons. O bé, si no es disposa d’este certificat, s’acreditarà la seua aplicació a les activitats previstes mitjançant una factura, un rebut o un altre document de tràfic legal. Esta direcció general podrà sol·licitar una mostra de justificants originals o còpies autèntiques per a comprovar la realització d’estos gastos.

c) Aportacions en espècie o valoritzacions de l’entitat consorciada s’acreditaran de conformitat amb el que establix l’article 14 de l’orde de bases.

4. La justificació de les subvencions que s’executen en tercers països les entitats beneficiàries de les quals siguen les agències que pertanguen al sistema de Nacions Unides i les entitats que tinguen un acord subscrit amb estes que els reconega com el seu comité a Espanya, podrà realitzar-se a través del sistema d’auditoria interna, o altres procediments previstos en els reglaments financers de les Nacions Unides, d’acord amb el Conveni sobre privilegis i immunitats de les Nacions Unides.

5. El termini de presentació de l’informe final serà de tres mesos, a comptar des de la data de finalització de l’execució del projecte.

L’informe final inclourà les actuacions que haja fet l’entitat beneficiària per a complir amb les obligacions imposades per la normativa vigent sobre transparència i, especialment, en els aspectes referents a publicitat activa.

A este efecte haurà d’incloure’s una referència a les pàgines web o altres sistemes, canals o plataformes en què puga verificar-se el compliment d’estes obligacions.

6. La detecció d’irregularitats greus o falsedats en un informe final o de seguiment que no hagueren sigut posades de manifest en l’informe d’auditoria donarà lloc al fet que el cost d’auditoria no serà gasto subvencionable.

*Vinté. Obligacions de transparència i ús de les llengües oficials de la Comunitat Valenciana en l’edició dels materials*

1. En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i de l’article 18 de la Llei general de subvencions, les entitats beneficiàries estaran subjectes a les següents obligacions de transparència:

a) Hauran de complir les obligacions de publicitat activa arreplegades en el capítol II del títol I de la Llei 19/2013, de 9 de desembre, quan es troben en alguna de les situacions següents:

1r) Que perceben durant el període d’un any ajudes o subvencions públiques en una quantia superior a 100.000 euros.

2n) Que perceben durant el període d’un any natural ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022 en una quantia superior a 50.000 euros.

3r) Que les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’han de publicar, en els termes que preveuen els principis generals de l’article 5 de la Llei 19/2013, la informació institucional i l’organitzativa de l’article 6, i l’econòmica i la pressupostària de l’article 8 d’esta. Esta publicació s’efectuarà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>. Esta informació s’haurà de publicar a partir de l’any següent a aquell en el qual s’hagen superat els llindars establits, i haurà de mantindre’s publicada durant, com a mínim, quatre anys naturals.

b) Sense perjuí de les obligacions previstes en l’apartat anterior, les entitats beneficiàries hauran de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Vicepresidència i Conselleria de Servicis Socials, Igualtat i Habitatge en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

c) Les entitats beneficiàries d’estes subvencions estan obligades a subministrar a l’entitat concedent, amb un requeriment previ, tota la informació que siga necessària per al compliment de les obligacions previstes en la llei de transparència que esta requerisca, en el termini de quinze dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha realitzat el requeriment podrà acordar, amb advertiment i audiència previs a la persona interessada, la imposició de multes coercitives en els termes que preveu l’article 5 de la Llei 1/2022.

d) Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

2. Els documents publicats com a acció o resultat d’alguna actuació finançada, a més de contindre el logotip o el nom de la Generalitat com a finançador, hauran d’incloure el paràgraf següent, traduït a les llengües en què es publique el document: «Esta publicació s’ha realitzat amb el suport financer de la Vicepresidència i Conselleria de Servicis Socials, Igualtat i Habitatge. El contingut d’esta publicació és responsabilitat exclusiva de Nom Entitat i no reflectix necessàriament l’opinió de la Generalitat».

3. Prèviament a l’edició o la publicació dels materials impresos o dels instruments de comunicació i difusió vinculats a les activitats del projecte, siga quin siga el tipus de suport emprat, estos hauran de remetre’s prèviament, amb antelació suficient, a l’òrgan gestor, perquè autoritze l’ús de la imatge corporativa de la Generalitat. En la pàgina web de l’òrgan gestor estan disponibles les instruccions per a fer publicacions i actes de difusió i divulgació. Igualment, els manuals corporatius d’estil per a l’ús de logotips de la Generalitat estan disponibles en la pàgina web

[Manual corporatiu - Promoció Institucional - Generalitat Valenciana (gva.es)](https://presidencia.gva.es/va/web/promocion-institucional/manual/manual-corporatiu)

4. Tots els documents impresos i els suports comunicatius de qualsevol classe elaborats per a la difusió del projecte, la socialització i la comunicació de resultats hauran d’editar-se en les dos llengües oficials de la Comunitat.

5. Juntament amb l’informe final, s’haurà de remetre a l’òrgan gestor una llista de tots els materials de difusió editables i els materials didàctics produïts durant l’execució. L’òrgan gestor podrà disposar d’estos materials per a difondre’ls de manera gratuïta i amb la menció expressa de l’entitat que els haja produït.

*Vint-i-uné. Pla de control*

El pla de control d’esta convocatòria, aplicable a les subvencions en matèria de cooperació internacional i desenvolupament de l’exercici 2024, es va aprovar mitjançant una resolució del 26 de març de 2024 de la vicepresidenta segona i la consellera de Serveis Socials, Igualtat i Habitatge, adoptada per delegació pel secretari autonòmic de Família i Serveis Socials.

*Vint-i-dosé. Clàusula de protecció de dades*

De conformitat amb la legislació vigent en matèria de protecció de dades, la informació de caràcter personal proporcionada per les entitats interessades serà utilitzada per la Generalitat per a tramitar la sol·licitud a l’empara de la Llei 38/2003, de 17 de novembre, general de subvencions, i de la Llei 1/2015, d’hisenda pública, del sector públic instrumental i de subvencions.

La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: <https://sede.gva.es/va/inicio/procedimientos?id_proc=19439>

Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que es preveu en l’enllaç [sede.gva.es/va/proc22094](https://sede.gva.es/va/inicio/procedimientos?id_proc=22883), això sense perjuí de la possibilitat de reclamar davant de l’Agència Espanyola de Protecció de Dades.

Contra el que disposa esta resolució, que posa fi a la via administrativa, es podrà interposar potestativament un recurs de reposició davant del mateix òrgan que haja dictat l’acte en el termini d’un mes, comptat des de l’endemà de la publicació, de conformitat amb el que preveuen els articles 112, 123 i 124 de l’LPAC, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de l’endemà de la publicació, de conformitat amb el que s’establix en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s’utilitze qualsevol altra via que es considere oportuna.

  

València, 1 d'agost de 2024

Susana Camarero Benitez

Vicepresidenta i consellera de Servicis Socials, Igualtat i Vivenda

Esta disposició conté annexos. Consulteu-ne la versió en PDF.